વિશિષ્ટ પ્રકારનું ગુજરાતી સંગીત ન હોવા છતાંયે, ‘સરસ્વતીકંઠાભરણ’ માં નોંધાયેલા કેટલાક રાગો જેવાકે, ગુર્જરી, વેળાવલી (બિલાવલ), ત્રાવણ, સૌવિરી, ખંભાવતી, આહિરી, લાટી, સોરઠી વગેરે ગુજરાતનાં સ્થળોના નામ ઉપર આધારિત છે, અને એ કંઈ નાનીસૂની વાત નથી. ‘વિચીત્ર-વીણા’ કે જે આજે પણ વગાડાય છે, એની શોધ અમદાવાદના સંગીતજ્ઞ જેસંગભાઈ એ કરી હતી. નાયક, ભોજક, તરગાળા, ગંધર્વ, મીર, લાંઘા જેવાં કેટલાક જાતિસમૂહો સંગીતની સાધના માટે જાણીતા છે તથા તેઓ તો સંગીતકળાનો ઉપયોગ જીવનનિર્વાહ માટે પણ કરતા હતાં.